15.04.2019
Мшаҧымза 15 рзы Аҧсны Аҳәынҭқарра Ахада Рауль Ҳаџьымба апрокуратура аусбарҭақәа русзуҩцәа Апрокуратура аусзуҩы имши Аҧсны Аҳәынҭқарра Апрокуратура хада аҧҵара амши рыдиныҳәалеит.
Адныҳәалараҟны, ҷыдала, иҳәоуп:
«Апрокуратура аҳәынҭқарра шьаҟа ҕәҕәаны иаҵагылоу усбарҭоуп, азинхьчаратә система аинститут хадақәа ируакуп.
Аҧсны Апрокуратура ахаангьы апрокурортә усзуҩцәа рыхьӡ ҳаракы иаҧсаз ауаа амаҵ азыруан. Азанааҭдырра, аҟәыҕара, аламысцқьара – абри азанааҭ зыҧсҭазаара адызҳәалаз зегьы ирҷыдаҟазшьазаракәын. Аҧсны Аҳәынҭқарра апрокуратура аусбарҭақәа рыҟны аамҭақәа зегьы раан аус руан азакәани Аҧсадгьыли рымаҵ азызуаз ауаа, урҭ рыҩныҵҟа иҟан уи аҧҵара иалахәыз ҳветеранцәагьы.
Иахьагьы апрокуратура аусзуҩцәа ирылшо зегьы ҟарҵоит азакәанреи азинтә леишәеи ашьақәыргыларазы, атәылауаа рзинқәа рышьақәыргылареи аҳәынҭқарратә интересқәа рыхьчареи рзы.
Ҳара агәыҕра дуқәа рыдаҳҳәалоит қәнагала еиҿкаау апрокуратура аусуреи Аҧсны азинхьчаратә усбарҭақәа зегьы лыҵшәабзиала аус рыцуреи.
Сгәы иаанагоит аҧхьаҟагьы шәҿаҧхьа иқәгылоу аҳасабтәқәа хьыӡла-ҧшала рынагӡара шәылшоит ҳәа».